Eilne Jõulujazz 2007 avakontsert Kaarli kirikus tekitas vastakaid tundeid. Ei, Nelson Mandela lemmikansambel Ladysmith Black Mambazo oli muidugi tasemel. Suurepärase häälega mustad mehed kandmas edasi Lõuna - Aafrika traditsioonilist muusikat.    Kahjuks oli aga Kaarli kirik selle kontserdi jaoks täiesti ebaõnnestunud koht. Ei tea mis põhjusel, aga kõigepealt pidi kirikusse pääsemiseks seisma väljas vihma käes pikas-pikas sabas, mis lookles tänavale välja - võib olla tingis selle usin sebra-pileti kasutamine ning sellel oleva triipkoodi skanneerimine võttis hulga aega... ei tea.    Kui lõpuks sisse said, pressisid ennast tihedalt täis kiilutud pinkidesse, vihmast rõskete riiete vahele. Kaugel ees särav soe valgus ning mustad mehed  selle keskel laulmas jäi kuidagi kaugeks... Veelgi kurvem on, et laulule vürtsi andnud vapustav liikumine, mille käigus nii mõnegi laulva mehe kannad sõna otseses mõttes kukla taga ära käisid, jäi hoopis nägemata. Ma ei tea, ilmselt ei ole kirikus tõesti kohane altari ette kasvõi poolemeetri kõrgust lava teha aga siis tuleks sellise kontserdi jaoks valida teine koht.